b"\n_START_ARTICLE_\nSkampav\xc4\x97ja\n_START_PARAGRAPH_\nSkampav\xc4\x97ja (rus. \xd1\x81\xd0\xba\xd0\xb0\xd0\xbc\xd0\xbf\xd0\xb0\xd0\xb2\xd0\xb5\xd1\x8f, angl. skampaveya ar scampavoya) \xe2\x80\x93 greita karin\xc4\x97 ma\xc5\xbeoji galera, XVIII a. naudota Rusijos kariniame laivyne._NEWLINE_Teigiama, kad pavadinimas kil\xc4\x99s i\xc5\xa1 ital\xc5\xb3 kalbos: scampare 'gelb\xc4\x97ti, sprukti' + via 'kelias, tolyn'. Dar vadintos pusgaler\xc4\x97mis (rus. \xd0\xbf\xd0\xbe\xd0\xbb\xd1\x83\xd0\xb3\xd0\xb0\xd0\xbb\xd0\xb5\xd1\x80\xd0\xb0)._NEWLINE_Skampav\xc4\x97jos b\xc5\xabdavo iki 30 m ilgio, iki 5,5 m plo\xc4\x8dio, grimzl\xc4\x97 nevir\xc5\xa1ijo 1 m. Varomos 12-18 por\xc5\xb3 irkl\xc5\xb3, tur\xc4\x97jo 1-2 stiebus su trikamp\xc4\x97mis bur\xc4\x97mis._NEWLINE_Ginkluot\xc4\x97 \xe2\x80\x93 1\xe2\x80\x932 ma\xc5\xbeo kalibro patrankos, paprastai laivo priekyje. Gabendavo iki 150 kareivi\xc5\xb3 aborda\xc5\xbeiniam m\xc5\xab\xc5\xa1iui._NEWLINE_Skampav\xc4\x97jas naudojo kariuomenei perve\xc5\xbeti, desantams i\xc5\xa1laipinti ir paremti ugnimi, \xc5\xbevalgybai ir apsaugai \xc5\xa1cheruose.\n_START_SECTION_\nIstorija\n_START_PARAGRAPH_\nPirm\xc4\x85sias skampav\xc4\x97jas \xc4\x97m\xc4\x97 statyti Petro I laikais Oloneco statyklose 1703 m., nuo 1712 m. \xe2\x80\x93 ir Sankt Peterburgo statyklose ir naudojo iki XVIII a. pabaigos. Naudojo karuose su \xc5\xa1vedais Baltijos j\xc5\xabroje. Tai buvo laikai, kai galeros kaip kariniai laivai jau i\xc5\xa1nyko, j\xc5\xb3 viet\xc4\x85 u\xc5\xbe\xc4\x97m\xc4\x97 kariniai burlaiviai. Ta\xc4\x8diau Suomijos ir Skandinavijos pakrant\xc4\x97se, nus\xc4\x97tose \xc5\xa1cherais, fiorduose skampav\xc4\x97jos buvo labai naudingos. Burlaiviai \xc5\xa1cheruose buvo nepatog\xc5\xabs, kadangi krantai ir uolos u\xc5\xbestojo v\xc4\x97j\xc4\x85, burlaiviai neturi atbulin\xc4\x97s eigos. Tuo tarpu skampav\xc4\x97jos ir kitos ma\xc5\xbeosios galeros plaukia ir be v\xc4\x97jo, gali apsisukti vietoje, tur\xc4\x97jo ma\xc5\xbea grimzl\xc4\x99. Skampav\xc4\x97jas naudojo ir kaip burlaivi\xc5\xb3 vilkikus nesant v\xc4\x97jo._NEWLINE_1714 m. Rusijos Baltijos laivynas tur\xc4\x97jo 27 linijinius laivus (42-74 patrank\xc5\xb3), 9 fregatas (18-32 patrank\xc5\xb3), 177 skampav\xc4\x97jas ir brigantinas. Skampav\xc4\x97jas naudojo ir Dunojuje bei Juodojoje j\xc5\xabroje karuose su osmanais._NEWLINE_Skampav\xc4\x97jos kovojo Ganguto m\xc5\xab\xc5\xa1yje 1714 m. liepos 27 d. ir Grengamo m\xc5\xab\xc5\xa1yje 1720 m., kuriuose Rusija \xc4\xafveik\xc4\x97 \xc5\xa0vedijos laivyn\xc4\x85."